Konni Kass trein inn á føroyska tónleika pallin við útgávuni Haphe í 2016. Haphe bleiv sera væl móttikin í Føroyum og ikki minst í útlondum, har áhugin fyri Konni Kass hevur verið stórur. Konni Kass hevur verið á fleiri konsertferðum í Danmark og Týsklandi, og hevur m. a. spælt á stórum útlendskum festivalum sum Eurosonic, Reeperbahn Festival, Iceland Airwaves, Spot Festival, by: Larm og Roskilde Festival. Seinastu árini hevur Konni Kass fingist við læknalestur í Keypmannahavn. Eftir loknan lestur, er Konni Kass nú klár við nýggjum tónleiki, sum verður at hoyra í Salt 12. februar 2021. Við á pallinum eru Per I. H. Petersen á trummum, Knút Háberg Eysturstein á tangentum og Torleik Mortensen á bassi.